মস্কো (রাশিয়া), ১৬ জুলাই ২০১৮ (বাসস) : গত রাতে ২১তম ফুটবল বিশ্বকাপের শিরোপা জয় করে ফ্রান্স। শিরোপা নির্ধারণী ম্যাচে ফ্রান্স ৪-২ গোলে হারায় ক্রোয়েশিয়াকে। ফলে দ্বিতীয়বারের মত বিশ্বকাপের শিরোপা জিতলো দিদিয়ের দেশ্যমের দল ফ্রান্স। জাতীয় দল শিরোপা জয় করায় রেকর্ড বইয়ে নাম তুলেছেন দেশ্যমও। বিশ্বের তৃতীয় খেলোয়াড় ও কোচ হিসেবে বিশ্বকাপের শিরোপা জিতলেন দেশ্যম। এর আগে এমন অনন্য কীর্তি গড়েছিলেন জার্মানির ফ্রাঞ্জ বেকেনবাওয়ার ও ব্রাজিলের মারিয়ো জাগালো। খেলোয়াড় ও কোচ হিসেবে শিরোপা জিতেছিলেন বেকেনবাওয়ার-জাগালো।